Dario Pasero/Giardin
Artorn

Giardin 

da An sla crësta dl’ombra; Ivrea (ediz. «La Slòira»); 2002

Cost antërsesse ’d branch dij nòsti temp,
cost ancontresse apress ëd tron e ’d lòsne
a l’é na fior cogià ’ntrames dle feuje,
un seugn virà a l’ambòss an nòsta sèira.
Ant ël giardin sislà ’d na faja ’d liri
vàire a l’é bel serché grinor sij làver,
përfum ëd le mistà, gorëgne e fòrte,
sèiva dl’eternità ’d costi erbo-cel.
La fior color bleussiel l’é ’n mar brusà
da na passion ch’a vemp ël veuid amer
ëd lerme mai sercà ’nt ij mit antich
ch’i l’oma mach sugnà an nòsta tèra
drùa com un cotél d’assél molà.

1997

Dario Pasero
Poesìa
Leteratura piemontèisa